༄༅། །དཔལ་གསང་བ་འདུས་པ་འཕགས་ལུགས་མི་བསྐྱོད་རྡོ་རྗེའི་བསྙེན་ཡིག་མི་བསྐྱོད་དགོངས་རྒྱན་བཞུགས་སོ།། སྭསྟི། རྣམ་དག་འོད་གསལ་ཆོས་ཀྱི་དབྱིངས། །བདེ་ཆེན་འགྱུར་མེད་ལོངས་སྤྱོད་རྫོགས། །གསང་གསུམ་འདུས་སྐུ་སྤྲུལ་པའི་སྐུ། །བླ་མ་མི་བསྐྱོད་རྡོ་རྗེར་འདུད། །གང་གི་ལམ་གྱིས་གྲོལ་བརྙེས་པ། །འཕགས་བོད་པཎ་གྲུབ་ཐམས་ཅད་དང་། །རྒྱུད་འདི་གསུང་བར་ཞལ་བཞེས་པའི། །བསྟན་སྲུང་ཚོགས་ཀྱིས་དགེ་ལེགས་སྩོལ། །དཔལ་ལྡན་འདུས་པའི་བསྐྱེད་རིམ་ལ། །བརྟེན་ནས་གྲུབ་གཉིས་སྒྲུབ་པའི་ཐབས། །རབ་འབྲིང་ཐ་མའི་བསྙེན་པ་ཡི། །རྣམ་དབྱེ་ཅུང་ཟད་བཤད་ཀྱི་ཉོན། །འདིར་དཔལ་གསང་བ་འདུས་པ་འཕགས་ལུགས་མི་བསྐྱོད་རྡོ་རྗེའི་བསྙེན་ཐབས་ཉུང་ངུའི་ངག་གིས་བཀོད་ན། དེ་ལ་སྤྱིར་བསྙེན་པ་རབ་འབྲིང་ཐ་གསུམ་གསུངས་པའི་དང་པོ་ནི། རབ་ཡི་དམ་ལྷའི་སྣང་བ་ཐོབ་པ་ཞིག་ཡིན་ཏེ། བརྟག་གཉིས་ལས། རབ་མཐོང་སྔགས་ཀྱི་ཕ་རོལ་སོན། །ཞེས་སོ། །གཉིས་པ་ནི། འབྲིང་མཚན་མའི་བསྙེན་པ་ཡིན་ཏེ། ཀླུ་སྒྲུབ་ཀྱི་དཀྱིལ་ཆོག་ཉི་ཤུ་པ་ལས། མཚན་མ་ངེས་པར་ཐོབ་པའོ། །ཞེས་སོ། །གསུམ་པ་ནི། མཐའ་མ་གྲངས་བསྙེན་ཡིན་ཏེ། གྲངས་ནི་གཙོ་བོ་ལ་འབུམ་དང་། འཁོར་ལ་ཁྲི་བཟླས་དགོས་པ་ཡང་། དཀྱིལ་ཆོག་དེ་ཉིད་ལས། དཀྱིལ་འཁོར་བདག་པོ་བཟླས་པ་འབུམ། །དེ་ལས་གཞན་པ་ཁྲི་རུ་བཟླས། །ཞེས་གསུངས་པ་བཞིན། འགོས་ཀྱི་སྟོང་ཐུན་དང་། རྡོ་རྗེ་འཆང་གི་དཀྱིལ་ཆོག་ཡེ་ཤེས་རྒྱ་མཚོ་སོགས་རང་ལུགས་ཀྱི་ཡིག་ཆ་རྣམས་ལས་ཀྱང་དེ་བཞིན་བཤད་པས་དེ་ལྟར་བྱ་བའམ། ཡང་ན་སྤྱི་འགྲེས་བཞིན་བཞི་འགྱུར་བཟླ་དགོས་པ་ནི། སྡོམ་འབྱུང་ལས། རྫོགས་ལྡན་ལ་ནི་བཟླས་བྱ་གཅིག །ཉིས་འགྱུར་གསུམ་ལྡན་ལ་བཟླས་བྱ། །གསུམ་འགྱུར་གཉིས་ལྡན་ལ་རབ་བརྗོད། །རྩོད་ལྡན་བཟླས་པ་བཞི་འགྱུར་རོ། །ཞེས་པ་བཞིན་འདིར་ཟླ་བ་གཅིག་ལ་གཙོ་བོ་ལ་བཞི་འབུམ་དང་། འཁོར་ལ་བཞི་ཁྲི་བཟླ་བའི་དབང་དུ་བྱས་ནས་བཤད་ན་གནས་ལ་སོགས་པ་བསྙེན་པ་ལ་དགོས་པའི་མཚན་ཉིད་རྣམས་རྒྱུད་དང་རྒྱ་བོད་ཀྱི་གཞུང་རྣམས་ཀྱི་ལུགས་དང་སྦྱར་བས་ཞིབ་བཤད་རེ་བླ་མ་གོང་མ་མང་པོས་རྒྱུད་སྡེ་རབ་འབྱམས་ཀྱི་བསྙེན་ཡིག་རྣམས་སུ་གསུངས་པས་འབྲི་མ་དགོས་ཤིང་། བྲིས་ཀྱང་སྙིགས་དུས་བློ་ཆུང་རྣམས་ཆོས་ལ་དོན་གཉེར་ཆུང་ཞིང་། འཇིག་རྟེན་ཀྱི་བྱ་བ་ལ་སྤྲོས་པ་ཆེ་བས། དམ་པའི་ཆོས་ཀྱི་ཞིབ་བཤད་དམ། བོད་ཆོས་རྒྱལ་གྱི་དགེ་ཁྲིམས་ལྟ་བུའི་མཚོན་པའི་འཕྲལ་ཡུན་དུ་ཕན་པ་རྣམས་ཞིབ་གླེང་བྱས་ཚེ་ཚིག་ཉོག་ཏུ་གོ་ནས་རྣ་བ་དང་། མིག་གི་སྤྱོད་ལམ་དུ་མི་འགྱུར་བའི་ཐབས་ཁོ་ན་བྱེད་པས་འདིར་ཡང་དེ་དང་ཆ་འདྲ་སྙམ་ནས་སྙིང་པོ་དམར་བསྡུས་སུ་བཀོད་པ་ནི། གང་དུ་བྱ་བའི་གནས་མཚམས་མ་གྲོལ་གྱི་བར་རང་དབང་ཅན་བྱི་དོར་བྱས་ལ་བླ་རེ་ཡོལ་བ་སོགས་ཅི་འབྱོར་གྱི་རྒྱན་དང་། རྟེན་གསུམ་རྣམས། བཀོད་པ་མཛེས་པར་བཞུགས་སུ་གསོལ་ཞིང་། ཁྱད་པར་གསང་འདུས་ཆོས་སྲུང་དང་བཅས་པའི་སྐུ་བྲིས་འབུར་གང་རུང་ལ་ཞལ་ཕྱོགས་པའི་དྲུང་དུ་མཆོད་གཏོར་བཤམས་པའམ། རྟེན་རྣམས་མེད་ཀྱང་རུང་། རང་གི་མདུན་སོགས་ཐག་ཉེ་འགྱང་གང་རུང་དུ་སྟེགས་བུ་བང་རིམ་རས་སོགས་ཀྱི་ཁེབ་ཅན་འབྲུ་བཀྲམ་པ་ལ། བདུད་རྩི་རིལ་བུ་དང་སྦྱར་བའི་ཟླུམ་གཏོར་མཐེབ་སྐྱུ་ཅན་ཤ་མར་དང་སོགས་ཀྱིས་བརྒྱན་པ་འདས་གཏོར་དང་འཇིག་རྟེན་པའི་གཏོར་མ་བྱེད་ན། དང་པོ་འདས་གཏོར་གཉིས་པ་གུར་གསུམ་པ་ཞལ་བཞི་པ་ལས་མགོན་ལྔ་པ་མཁའ་འགྲོ་སྤྱི་ཕྱོགས་སྐྱོང་གཞི་བདག་གི་གཏོར་མ་རྣམས་བཤམས། ཡི་དམ་དང་ཆོས་སྐྱོང་གཞན་ལ་འབུལ་བཞིན་པ་ཡིན་ན། དེ་དག་གི་གཏོར་མའང་རང་རང་གི་ཕྱག་ལེན་བཞིན་དང་། དེ་རྣམས་ཀྱི་དྲུང་དུ་ཆུ་གཉིས་སྔོན་འགྲོའི་ཉེར་མཆོད་སྦྲེངས་ཚར་དང་། ཐུན་གཞན་ལ་དགོང་མོ་ཐུན་ལ་ནི་ངེས་པར་བྱེད་དགོས། གཏོར་བསྔོ་བྱེད་ན་ཁ་གསོ་རྒྱུའི་མཐེབ་སྐྱུ་གཙང་མ་གྲིབ་སྐམ་མ་ཕོན་མེན། དེ་གོས་ལས་སྙུག་མ་སོགས་ཀྱི་བསྐམ་པ། གཏོར་མ་རྣམས་ཆུ་ཆང་གིས་སྦྱོང་ཆས་ཀུ་ཤའི་འཐོར་ཡབ་སོགས་དང་། གུ་གུལ་རིང་བུ་སོགས་སྤོས་ཅི་འབྱོར་འདུས་བྱས་པའི་དྲུང་རྡོ་ཤིང་ས་ཕག་སོགས་གང་རུང་གི་སྒྲོམ་སྟེང་རང་གི་མལ་བཤམས་པའི་འོག་ས་དཀར་གྱིས་རྡོ་རྗེ་རྒྱ་གྲམ་བྲིས། མལ་གྱི་མདུན་དུ་ལྕོག་སྟེང་རྡོར་དྲིལ་ནང་མཆོད་འཐོར་ནས་རྣམས་དང་། ཡི་དམ་ཆོས་སྐྱོང་གཞན་ལ་གཏོར་མ་འབུལ་སྐབས་དཀྲོལ་དགོས་ན་ཌཱ་མ་རུའང་བཤམ། བཟའ་བཏུང་མེ་ཤིང་མཚམས་གཡོག་གཉིས་གསུམ་ལྷ་རྗེ་སོགས་ཀྱང་དགོས་སྐབས་དང་བསྟུན་པའི་གྲ་བསྒྲིགས། ཕྱོགས་མཐའི་ཡི་གེ་རྣམས་ཀྱང་ཐོག་མ་ནས་དམིགས་ཁོངས་སུ་བཅུག་པའི། ལན་འདེབས་མལ་མིན་པ་ནས་བཏང་། དེར་མ་འཐུས་པ་བྱུང་ན། ཡི་གེ་སོགས་ཞག་གཉིས་གསུམ་ཕྱིར་བཞག་རིམ་གྱིས་སྤོས་བདུག་ནས་ནང་དུ་བླང་སྟེ་ལན་བྱེད་ཚུལ་འདྲ། དད་གཤིན་གྱི་དཀོར་རྫས་ལ་ཤིན་ཏུ་འཛེམ། གནས་ཁང་ཕྱགས་དར་མི་བྱ། སྔས་སྟན་ལྕོག་རྩེ་སོགས་མི་སྤོ། སྐྲ་སེན་ཁ་སྤུ་མི་འབྲེག ཁྲུས་མི་བྱ། མཚམས་ཚུགས་ནས་མ་གྲོལ་གྱི་བར་འཕྲོས་གཏམ་ཡེ་མི་བྱ་བའམ། དེ་ཙམ་མ་ལྕོགས་ན་ཐུན་གྱི་སྒང་ལ་གཞན་དང་འཕྲོས་པ་ལྟ་ཅི། ཆིག་ལབ་དང་གསོལ་འདེབས། ཡི་དམ་གཞན་གྱི་སྔགས་འདྲེན་པ་སོགས་མི་བྱ། ཆབ་གསེང་སོགས་ཀྱང་མལ་ཁོ་ནར་སྣོད་དུ་བྱ་བ་ལས་ཐུན་སྐབས་ལོངས་པ་དང་འགྲོ་མི་ཉན། མཚམས་ལ་ཞུགས་ནས་འགོ་དལ། བར་འཇུར། མཇུག་དལ་བ་ཞིག་དགོས་པ་སོགས་བླང་དོར་རྣམས་མ་བརྗེད་པར་བྱས་ནས་ཟླ་བ་གང་ཡང་རུང་བའི་མར་ངོའི་ཉེར་གསུམ་སོགས་མཁའ་འགྲོ་འདུ་བའི་དུས་ཁྱད་པར་ཅན་ལ་ཐོག་མར་གནས་ཁང་དེར་ཆ་གསུམ་ཡིད་ཆེས་པ་བཏང་། བགེགས་གཏོར་ཕྱིར་དོར་བའི་ཚེ། ཁྲོ་སྔགས་དུ་མས་བསྔགས་པའི་ཡུངས་དཀར་གྱིས་བྲབ་ཅིང་གུ་གུལ་གྱིས་བདུག སེམས་ཀྱིས་གནས་ཁང་བགེགས་དང་བྲལ་བར་ཐག་བཅད། སྒྲུབ་ཁང་གི་ཕྱི་རོལ་རང་དབང་འདུས་པར་ཐོ་དཀར་མངོན་ཅན་བྲིས་པའམ་རྩིག་པ་གང་རུང་ལ་ཕྱག་ལེན་རྒྱས་པ་ལྟར་ན་རྒྱལ་ཆེན་བསྐྱེད་ཆོག་སོགས་བྱ་བའམ། བསྡུ་ན་བགེགས་བསྐྲད་བརྟན་བཞུགས་ཤིས་བརྗོད་བྱ་བའམ། ཤིན་ཏུ་བསྡུ་ན་བྲིས་བཙུགས་གང་རུང་ཁོ་ནས་ཆོག་པ་ནི་བླ་མ་གོང་མ་རྣམས་ཕྱག་ལེན་ལ་སྣ་ཚོགས་སྣང་བའི་ཕྱིར་རོ། །ཐམས་ཅད་མི་རྟག་པར་འདུག་པས། སེམས་ཀྱིས་འཇིག་རྟེན་གྱི་སྤྲོས་པ་ཕལ་ཆེར་ཐག་བཅད། དལ་འབྱོར་རྙེད་དཀའ། འཆི་བ་མི་རྟག་པ། ལས་རྒྱུ་འབྲས། འཁོར་བའི་ཉེས་དམིགས་རྣམས་དྲན་ཞིང་། རྡོ་རྗེ་ཐེག་པའི་ཉེ་ལམ་ལ་བརྟེན་ནས་འདི་ཕྱི་བར་དོ་སྐྱེ་བ་བཅུ་དྲུག་ཚུན་ཆད་དུ་འབྲས་བུ་འགྲུབ་པར་གསུངས་པ་རྣམས་ལ་ངེས་ཤེས་བརྟན་པོས་བློ་བླ་མ་དཀོན་མཆོག་ལ་ལིངས་ཀྱིས་བཀལ་ལ། འགྲུབ་མིན་གྱི་ཐེ་ཚོམ་དང་། ཟླ་ཁང་འདི་ལ་ངེས་པར་སོང་ན་སྙམ་པའི་སྡུག་བརྩིར་དེ་འདྲ་མ་ཡིན་པར། བློ་ལྷོད་བྱས་ལ་ཕྱི་རོལ་དགྲ་གཉེན་བར་མའི་སྣང་ཚུལ་དང་། ནང་ནད་གདོན་ཆོ་འཕྲུལ་སེམས་ལ་རྣམ་རྟོག་འཆར་སྒོ་གང་བྱུང་ཡང་། དགག་སྒྲུབ་སྤང་བླང་མི་བྱ་བར། ཁོ་རང་གི་ངང་དུ་བཤིག་ནས་ཟས་སྤྱོད་སྨན་སོགས་མཐུན་རྐྱེན་བསྟེན་པ་དང་། བྱིང་བ་བྱུང་ན། གནས་ཁང་བསིལ་དཀར་གོས་སོགས་སྲབ་ཅིང་། ཟས་ཅུང་ཟད་ཉུང་བ་དང་། བཟླས་དམིགས་ལ་ཧུར་གྱིས་སྒྲིམ། རྒོད་ནས་སེམས་མི་ཆགས་པ་འོལ་རྒྱུ་རྒྱལ་འབྱམས་སོགས་བྱུང་ན། གནས་ཁང་དྲོ་མུན། གོས་དྲོ། ཟས་བཅུད་ཅན་བསྟེན། མངོན་རྟོགས་དང་སྔགས་སོགས་ཤུབ་བུ་བྱ། འཁྲིད་ཐོབ་པ་ཡིན་ན་བསྐྱེད་རིམ་གྱི་སེམས་འཛིན་ལ་ཞུགས་པའམ། དེ་མིན་བཟླས་དམིགས་ལ་རྩེ་གཅིག་དང་། ཐ་ན་ཚིག་རྗེས་ལ་སེམས་ཧྲིལ་གྱིས་འགྲོ་བ་ཞིག་བྱས་ནས་བསྙེན་པ་ཚད་ལྡན་ཞིག་བྱ་སྙམ་པའི་བློ་ཡང་ཡང་གསལ་བཏབ་ལ། ཐོག་མ་རང་གང་ལ་མོས་པའི་བླ་མའི་གསོལ་འདེབས་དང་། ཤེས་ན་བརྒྱུད་འདེབས་ཀྱང་བྱ། མཚམས་ལ་ཞུགས་པའི་ཐུན་དང་པོ་ལ་གནས་ཁང་དང་མཆོད་རྫས་བྱིན་རླབས་བྱ་དགོས་པས་རྡོ་རྗེའི་རྩེས་ནང་མཆོད་གཏོར་ལ། ཨོཾ་ཨཱཿབིགྷྣཱནྟ་ཀྲྀཏ་ཧཱུྃ་ཕཊ།
བསངས།
ཨོཾ་ཤུནྱཱ་ཏ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།
སྦྱངས།
སྟོང་པའི་ངང་ལས་གནས་ཁང་ཧཱུྃ་ལས་བྱུང་བའི་རྡོ་རྗེའི་ས་གཞི་རྭ་གུར་མེ་འོད་དང་བཅས་པ་ཡངས་ཤིང་རྒྱ་ཆེ་བའི་ནང་དུ་སྣ་ཚོགས་པདྨ་དང་སྣ་ཚོགས་རྡོ་རྗེའི་ལྟེ་བར་བྷྲཱུྃ་ལས་བྱུང་བའི་གཞལ་ཡས་ཁང་གྲུ་བཞི་པ། སྒོ་བཞི་པ། རྩིག་པ་རིམ་པ་ལྔ་དང་ལྡན་ཞིང་རྟ་བབས་བཞིས་མཛེས་པ། སྟེང་ཐོག་རིམ་པར་ཕུབ་ཅིང་རྒྱན་སྣ་ཚོགས་ཀྱིས་སྤྲས་པའི་ནང་གི་མཆོད་རྫས་རྣམས་ཨ་ལས་བྱུང་བའི་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་སུ། ཨོཾ་ལས་མཆོད་ཡོན། པཾ་ལས་མེ་ཏོག དྷཾ་ལས་བདུག་སྤོས། དཾ་ལས་མར་མེ། གཾ་ལས་དྲི་ཆབ། ནཾ་ལས་ཞལ་ཟས། ཤཾ་ལས་རོལ་མོ། ཧཱུྃ་ལས་མཆོད་རྫས་གཞན་རྣམས་དྭངས་ཤིང་ཐོགས་པ་མེད་པ་ངོ་བོ་བཟང་ཞིང་རྒྱ་ཆེ་བ། ས་དང་ནམ་མཁའ་བར་སྣང་ཐམས་ཅད་ཁྱབ་པ། འཕགས་པ་ཀུན་ཏུ་བཟང་པོ་རྣམ་པར་ཐར་པ་ལས་བྱུང་བའི་མཆོད་པའི་སྤྲིན་གྱི་ཕུང་པོ་ལྟ་བུ་བསམ་གྱིས་མི་ཁྱབ་པ་ཞིག་བླ་མ་དང་དཔལ་གསང་བ་འདུས་པའི་དཀྱིལ་འཁོར་གྱི་ལྷ་ཚོགས་སངས་རྒྱས་བྱང་ཆུབ་སེམས་དཔའ་ཐམས་ཅད་ཀྱི་སྤྱན་ལམ་དུ་འབྱུང་ཞིང་རྒྱས་པར་གྱུར་ཅིག ཨོཾ་བཛྲ་ཨརྒྷཾ་སྭཱཧཱ། ཨོཾ་བཛྲ་པུཥྤེ་ཨཱཿཧཱུྃ།
ནས།
ཨོཾ་བཛྲ་ཤཔྟ་ཨཱཿཧཱུྃ།
གི་བར་ས་པའི་སྔགས་དང་ཕྱག་རྒྱས་བྱིན་བརླབས་པའི་མཐར།
དྷརྨ་ར་ཎི་
ལན་གསུམ།
གྱིས་བྱིན་གྱིས་བརླབས། ཐུན་གཞན་རྣམས་ལ་འདི་མི་དགོས། བསྒྲུབ་ཐབས་ཀྱི་ངག་འདོན་བླ་མ་གོང་མས་མཛད་པ་སྣ་ཚོགས་ཡོད་ཀྱང་། ལས་དང་པོ་པ་རྣམས་ཀྱིས་སྒྲུབ་ཐབས་རྒྱས་པ་ཉམས་སུ་བླང་བདེ་བ་ནི། སྔགས་འཆང་ཆོས་ཀྱི་རྒྱལ་པོ་ཀུན་དགའ་རིན་ཆེན་གྱིས་མཛད་པའི་གསང་འདུས་མི་བསྐྱོད་པའི་སྒྲུབ་ཐབས། གཞན་ཕན་དོན་ཡོད་ཉིད་ཞེས་གསུངས་པས་དེ་བཞིན་ཉམས་སུ་བླངས་པ་བཟླས་པ་ལ་གྲངས་བཟུང་། ཐུན་གྱི་རྗེས་གཙོ་བོ་དོན་དམ་ལ་བཞུགས་པ་དང་། གླུས་བསྐུལ་བཞེངས་བསྟོད་སྒྲུབ་ཐབས་རྒྱས་པ་ལ་བསྟོད་པ་སྔོན་དང་མཆོད་པ་རྗེས་ལ་བྱ་དགོས།
འདིར་ཚིག་གཉིས་མི་གསལ།
ཉེར་བསྡུའི་བར་བྱས་ལ་གཏོར་བསྔོ་བྱ་བ་ནི་གོང་དུ་བཤམས་པའི་གཏོར་མ་རྣམས་ནང་མཆོད་ཆུ་ཆང་གིས་སྦྱངས། སྤོས་ཀྱིས་བདུག གཏོར་མགྲོན་བསྐྱེད་པ་ནི། ཨོཾ་ཨཱཿབིགྷྣཱན་
སོགས་ཀྱིས་བསངས།
ཤཱུ་ནྱཱ་ཏས་སྟོང་པར་སྦྱངས། སྟོང་པའི་ངང་ལས་མདུན་དུ་ཧཱུྃ་ལས་བྱུང་བའི་རྡོ་རྗེའི་ས་གཞི་རྭ་གུར་མེ་འོད་དང་བཅས་པ་ཡངས་ཤིང་རྒྱ་ཆེ་བའི་ནང་དུ་སྣ་ཚོགས་པདྨ་དང་། སྣ་ཚོགས་རྡོ་རྗེའི་ལྟེ་བར། བྷྲཱུཾ་ལས་བྱུང་བའི་གཞལ་ཡས་ཁང་གྲུ་བཞི་པ། སྒོ་བཞི་པ། རྩིག་པ་རིམ་པ་ལྔ་དང་ལྡན་ཞིང་། རྟ་བབས་བཞིས་མཛེས་པ། སྟེང་ཐོག་རིམ་པར་ཕུབ་ཅིང་། རྒྱན་སྣ་ཚོགས་པས་སྤྲས་པའི་དབུས་སུ། ཐུན་མོང་གི་གདན་སྣ་ཚོགས་པདྨ་སུམ་ཅུ་སོ་གཅིག ཐུན་མོང་མ་ཡིན་པའི་གདན་དབུས་སུ་བཤམ་པ། ཤར་ཕྱོགས་པ་རྣམས་ལ་ཟླ་བ་སོགས་ནས་ཁྲོ་བཅུ་ལ་ཉི་མའི་གདན་བར་སྒྲུབ་ཐབས་བཞིན། དེ་ནས་རང་སྐད་ཅིག་གིས་དོན་ཡོད་གྲུབ་པར་གསལ་བའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀའི་ཧཱུྃ་ལས་འོད་འཕྲོས། ཁམས་གསུམ་གྱི་སེམས་ཅན་ཐམས་ཅད་སྐྱེ་གནས་བཞིས་བསྡུས་པ་ལ་ཕོག་པས། དེ་རྣམས་ཀྱི་སྡིག་སྒྲིབ་སྦྱངས། སླར་ཡང་འོད་ཟེར་གྱིས་འགྲོ་བ་ཐམས་ཅད་བསྡུས་ནས། གཞལ་ཡས་ཁང་གི་ནང་དུ་ཕྱིན་པ་ཙམ་གྱིས་སེམས་ཅན་དེ་རྣམས་སྐད་ཅིག་གིས་ལྷ་སུམ་ཅུ་སོ་གཉིས་སུ་གྱུར་ནས། སོ་སོའི་གདན་ལ་བཞུགས་པ་ནི། སྤྲོ་ན་དབུས་སུ་ཞེ་སྡང་རྡོ་རྗེ་ནག་པོ་མི་བསྐྱོད་པའི་ཅོད་པཎ་ཅན་ཞེས་སོགས་གཙོ་འཁོར་རྣམས་ཀྱི་ཞལ་ཕྱག་གསལ་བཏབ། བསྡུ་ན་དབུས་སུ་ཞེ་སྡང་རྡོ་རྗེ། ཤར་དུ་རྣམ་པར་སྣང་མཛད། ཞེས་སོགས་དང་། རིམ་པ་གཉིས་པའི་ཤར་ལྷོའི་གྲར་གཟུགས་རྡོ་རྗེ་མ་ནས། གཙོ་བོ་མདུན་དུ་རེག་རྡོ་རྗེ་མའི་བར། རིམ་པ་གསུམ་པའི་ཤར་གྱི་སྣམ་བུའི་གཡས་སུ་བྱམས་པ། གཡོན་དུ་ས་སྙིང་སོགས་ནས། གཡོན་དུ་ཀུན་བཟང་གི་བར། ཤར་སྒོར་གཤིན་རྗེ་གཤེད་ནས་འོག་ཏུ་གནོད་མཛེས་ཅེས་པའི་བར་ལྷ་སོ་སོའི་མཚན་བརྗོད་ལ། ཐམས་ཅད་ཀྱང་རང་རང་གི་སྐུ་མདོག་ཕྱག་མཚན་རྒྱན་ཆ་ལུགས་སོ་སོའི་རྣམ་པ་ཅན། བཞུགས་སྟབས་དང་བཅས་པ་གསལ་བར་གྱུར་ཞེས་བརྗོད་ཅིང་གསོལ་བཏབ་རྒྱས་བསྡུས་གང་ལྟར་ནའང་། དེ་ནས་འོག་གི་གནོད་མཛེས་ལས་གནོད་མཛེས་གཉིས་པ་རང་གི་མདུན་དུ་འདུས་ཏེ་བཀའ་ནོད་པ་ལས། སངས་རྒྱས་ཐམས་ཅད་ཁུག་ཅེས་བཀའ་བསྒོས་པས། དེས་རང་བཞིན་གྱི་གནས་ནས་ཡེ་ཤེས་ཀྱི་དཀྱིལ་འཁོར་ལྷ་སུམ་ཅུ་སོ་གཉིས་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཱཿ བསྡུ་རྒྱ་སེ་གོལ་གྱིས་སྤྱན་དྲངས། རྡོ་རྗེ་མ་ལྔས་མཆོད་ནས་ཛཿཧཱུྃ་བཾ་ཧོཿ དམ་ཚིག་པ་དང་གཉིས་སུ་མེད་པར་ཐིམ་པར་བསམ་མོ། །གཏོར་མ་རྣམས། བིགྷྣཱན་གྱིས་བསང་། ཤཱུ་ནྱ་ཏས་སྦྱངས། སྟོང་པའི་ངང་ལས་གཏོར་སྣོད་ཀྱི་འོག་ཏུ་ཡཾ་ལས་རླུང་གི་དཀྱིལ་འཁོར། དེའི་སྟེང་དུ་རཾ་ལས་མེའི་དཀྱིལ་འཁོར། དེའི་སྟེང་དུ་ཨཱ་ལས་བྱུང་བའི་ཐོད་པ་ཕྱི་དཀར་ལ་ནང་དམར་བའི་ནང་དུ། པདྨ་དམར་པོ་ཨས་མཚན་པའི་ཤར་དུ་གཽ་ལས་བ་གླང་གི་ཤ ལྷོར་ཀུ་ལས་ཁྱིའི་ཤ ནུབ་ཏུ་ད་ལས་རྟའི་ཤ བྱང་དུ་ཧ་ལས་གླང་པོ་ཆེའི་ཤ དབུས་སུ་ན་ལས་མིའི་ཤ ཤར་ལྷོར་བི་ལས་དྲི་ཆེན། ལྷོ་ནུབ་ཏུ་རཾ་ལས་རཀྟ། ནུབ་བྱང་དུ་ཤཱུཾ་ལས་བྱང་སེམས། བྱང་ཤར་དུ་མཾ་ལས་ཤ་ཆེན་གྱི་དྭངས་མ། དབུས་སུ་མུ་ལས་དྲི་ཆུ། དེ་ཐམས་ཅད་ལ་ཨོཾ་ཡིག་གིས་མཚན་པ། དེ་རྣམས་ཀྱི་སྟེང་གི་བར་སྣང་ལ། ཟླ་བའི་དཀྱིལ་འཁོར་གྱི་སྟེང་དུ། ཧཱུྃ་ལས་བྱུང་བའི་རྡོ་རྗེ་སྔོན་པོ་རྩེ་ལྔ་པ་ལྟེ་བ་ལ་ཧཱུྃ་གིས་མཚན་པ། ཧཱུྃ་ལས་འོད་ཟེར་འོག་ཏུ་འཕྲོས་པས་རླུང་གཡོས་མེ་སྦར་བས་རྫས་རྣམས་ཞུ་ཞིང་བསྐོལ་ཏེ་འབར་བར་གྱུར། སྟེང་གི་ཟླ་བ་རྣམས་ཧཱུྃ་དང་བཅས་པ་ཐོད་པའི་ནང་དུ་ལྷུང་ནས་དཀྲུགས་ཤིང་། དེ་ཉིད་འདྲེས་པས་མ་དག་པའི་དྲི་མ་ཐམས་ཅད་སྦྱངས། དག་པ་ཤེལ་ལྟར་གྱུར། པདྨ་ཨཱཿདང་བཅས་པ་ལས་འོད་འཕྲོས་དྲི་མ་མེད་པར་ཉི་མའི་མདོག་ཅན་གྱི་བདུད་རྩིའི་རང་བཞིན་དུ་རྟོགས། ཨོཾ་ལས་